་སྟོང་སྡེའི་ཚོགས་དང་བཅས་པ་རྣམས་ཀྱིས་མཆོད་སྦྱིན་གྱི་གཏོར་མ་རྒྱ་ཆེན་པོ་འདི་ཚིམས་ཤིང་
དགྱེས་པར་བཞེས་ལ། བསྟན་པ་རིན་པོ་ཆེ་ཕྱོགས་བཅུར་འཕེལ་ཞིང་རྒྱས་པ་དང་། བླ་མ་དམ་པ་འཚོ་ཞིང་གཞེས་པ་རྣམས་ཡུན་རིང་དུ་ཞབས་བརྟན་པ་དང་། བདག་ཅག་
སློབ་འབངས་འཁོར་དང་བཅས་པས་ཆོས་སྒྲུབ་པའི་ཕྱི་ནང་གི་འགལ་རྐྱེན་མི་དང་མི་མ་ཡིན་གྱི་འཚེ་བ་ལས་བསྲུང་བ་དང་། བསྐྱབ་པ་དང་། སྦ་བ་དང་། ནད་གདོན་རྣམས་
ལས་ཐར་བར་མཛད་དུ་གསོལ། རྦོད་གཏོང་ངན་པ་ཐམས་ཅད་ཕྱིར་བཟློག་པ་དང་། གནོད་པར་བྱེད་པའི་དགྲ་བོ་ཐམས་ཅད་དབང་དུ་བསྡུ་བ་དང་ཚར་གཅོད་པའི་ཕྲིན་ལས་

༄༅། །ཐོགས་པ་མེད་པ་ཡིད་བཞིན་དུ་བསྒྲུབ་ཏུ་གསོལ། ཚེ་དང་བསོད་ནམས་དཔལ་དང་འབྱོར་པ་ཐམས་ཅད་ཟླ་བ་ཡར་གྱི་ངོ་ལྟར་གོང་ནས་གོང་དུ་
འཕེལ་བར་མཛད་དུ་གསོལ། ཞེས་ཕྲིན་ལས་བཅོལ་བས་ལས་ཐམས་ཅད་ཇི་ལྟར་བསྒོ་བ་བཞིན་མཛད་པར་བསམས། བདུན་པ་ནི། ཧཱུྃ། གཞན་གྱིས་མི་ཐུབ་དཔའ་བོ་ཆེ། །རྫུ་འཕྲུལ་ཆེ་ཞིང་མཐུ་དང་
ལྡན༑ །བཟློག་པར་དཀའ་བའི་དྲག་ཤུལ་ཅན། །རྡོ་རྗེ་འཛིན་པའི་བཀའ་སྡོད་ཁྱོད། །བདུད་དང་སྲིན་པོ་འཆོལ་བའི་སྲས། །སྡེ་བརྒྱད་ཡོངས་ཀྱི་རྗེ་བོ་སྟེ། །ཕྱོགས་བཅུར་
སྤྲུལ་པ་འགྱེད་པའི་ཚེ། །ཏི་སེ་གངས་རིའི་ཕྱོགས་ལ་གནས། །མཁའ་འགྲོ་རྣམས་ཀྱི་ཚོགས་དཔོན་དུ། །འབྲོག་ཆེན་ལ་ཕྱི་གངས་ལ་བརྟེན། །རྔམ་པ་སྒྲ་སྒྲོགས་ཤིང་ཆེན་
ལ༑ །བཞུགས་ཚེ་ཀུན་དགའ་གཞོན་ནུར་གྲགས། །ཁྱད་པར་ཁྱོད་དགྱེས་ཙཱ་རི་ཏྲ། །དཔའ་བོ་མཁའ་འགྲོ་འདུ་བའི་ཞིང་། །ཡོངས་སུ་སྐྱོང་མཛད་ཤ་ཟ་ཆེ། །བདུད་ཀྱི་

མགོན་པོ་སེངྒེའི་གདོང་། །རལ་པ་སྔོ་བསངས་འབར་བ་ལས། །སེང་ཆུང་སྐར་མདའ་ལྟར་འཕྲོ་བས། །བར་སྣང་རྒྱུ་བའི་གདུག་པ་ཅན། །ཐམས་ཅད་འཛིན་ཅིང་གསོད་
པར་བྱེད། །སྡང་མིག་དྲག་ཏུ་མཛད་ཙམ་གྱིས། །ཕྱོགས་བཅུར་རྒྱུ་བའི་ཉམས་པ་རྣམས། །བསྲེག་ཅིང་ཐལ་བར་བརླག་པ་དང་། །རྣམ་པར་རྨོངས་ཤིང་རེངས་པར་ནུས། །
ཡིད་ལྟར་མགྱོགས་པ་བདུད་ཀྱི་རྟ། །ཐོགས་པ་མེད་པར་རྒྱུག་པའི་ཚེ། །ས་སྟེང་གནས་པའི་དགྲ་བོ་ལ། །རྡོ་རྗེའི་སེར་བ་འབེབས་པར་བྱེད། །འཇིགས་བྱེད་གདོང་ལྔའི་ང་
རོ་ནི། །རབ་ཏུ་ཤུགས་ཆེར་བསྒྲགས་པ་ཡིས། །མ་རུངས་པ་ཡི་ཚོགས་ཇི་སྙེད། །དབང་པོ་མྱོས་ཤིང་བརྒྱལ་དང་འབོགས། །ཁྱོད་ཀྱི་འདོད་དགུར་སྟོན་པའི་གཟུགས། །
ཆོ་འཕྲུལ་ཡ་མ་ཟུང་སྟོན་ཅིང་། །གློག་ལྟར་མྱུར་བར་རྒྱུ་བྱེད་པ། །སྟོང་གསུམ་མ་ལུས་ཁྱབ་པར་མྱུལ། །རིག་སྔགས་དྲག་པོས་མི་བཟློག་ཅིང་། །བྱད་མ་རང་གཤེད་དབབ་

༄༅། །པར་བྱེད། །སྒྲུབ་པ་པོ་ལ་སྙིང་ཉེ་ཞིང་། །དངོས་གྲུབ་མྱུར་དུ་སྩོལ་བའི་ལྷ། །རྒྱལ་བའི་བསྟན་པའི་སྲུང་མ་ཆེ། །རྣལ་འབྱོར་ཡོངས་ཀྱི་བཀའ་
སྡོད་མཆོག །ཕྲིན་ལས་རྒྱ་མཚོར་མངའ་མཛད་པ། །ཞིང་སྐྱོང་ཁྱོད་ལ་གུས་པས་བསྟོད། །དུར་ཁྲོད་ཀུན་ཏུ་རྟག་བཞུགས་ཤིང་། །བསྲུང་དང་བཟློག་པའི་ལས་མཛད་
མ༑ །མཁའ་འགྲོ་ཀུན་གྱི་དབང་མོ་ཆེ། །སེངྒེའི་གདོང་ཅན་མ་ལ་བསྟོད། །སྐད་ཅིག་གཅིག་ལ་གླིང་བཞི་ཀུན། །ཡོངས་སུ་བསྐོར་ཞིང་རྒྱུག་ནས་ཀྱང་། །ཞིང་བཅུའི་སྲོག་
དབུགས་ལེན་པ་ཡི། །ཕོ་ཉ་ཕོ་མོ་གཉིས་ལ་བསྟོད། །དམ་ཚིག་ལྡན་པའི་ཁ་འཛིན་ཞིང་། །ཉམས་པ་རྣམས་ལ་ཆད་པ་འབེབས། །སོ་སོའི་དཔུང་ལ་དབང་བསྒྱུར་བའི། །སྡེ་
དཔོན་ཆེན་པོ་བརྒྱད་ལ་བསྟོད། །ཅེས་བསྟོད་དོ། །བརྒྱད་པ་ནི། གལ་ཏེ་ཉམས་ཆག་ལ་སོགས་པ་བསྐང་བར་འདོད་པས། བསྐང་རྫས་རྣམས་བཤམས་ལ་མ་ཚངས་མེད་པར་དམིགས་ཏེ། ཧཱུྃ། དྲག་ཤུལ་ཆེན་པོས་

དགྲ་བགེགས་ཀུན་འཇོམས་ཤིང་། །སྒྲུབ་པ་པོ་ལ་བུ་ལྟར་བརྩེ་བ་ཅན། །འཇིགས་བྱེད་ཞིང་སྐྱོང་ཆེན་པོ་ཁྱོད་ཉིད་ལ། །མཆོག་ཏུ་གདུང་ཤུགས་ལྡན་པས་རབ་བསྟེན་ནས། །
དང་དུ་བླང་དང་སྤང་བར་བྱ་བ་དང་། །ཚུལ་བཞིན་སྒྲུབ་པའི་དམ་ཚིག་རྨད་བྱུང་བ། །ཉམས་ན་བཤགས་ཤིང་ལེགས་པར་སྲུང་བ་ཡིས། །ཁྱོད་ཀྱི་ཐུགས་དམ་གཉན་པོ་
བསྐང་གྱུར་ཅིག །དངོས་སུ་འབྱོར་དང་ཡིད་ཀྱིས་སྤྲུལ་པ་ཡི། །ཉེར་སྤྱད་འོས་པ་ཕུན་སུམ་ཚོགས་པ་རྣམས། །མ་ཚངས་མེད་པ་རྒྱ་ཆེན་སྤེལ་བ་འདིས། །ལྷ་ཆེན་ཀུན་
དགའ་གཞོན་ནུའི་ཐུགས་དམ་བསྐངས། །རླུང་ལྟར་མགྱོགས་པའི་རྟ་ནག་རྟིང་དཀར་དང་། །གཡག་ནག་རུ་མཚོན་སྤུ་ཞོལ་བརྗིད་ཆེ་ཞིང་། །ཁྱི་ནག་དོམ་བུ་གཏུམ་ཞིང་
འཇིགས་པའི་གཟུགས། །ལུག་ནག་རྒྱན་ལྡན་རྣམས་ཀྱིས་ཐུགས་དམ་བསྐང་། །བཙོས་པའི་ཤ་དང་འབྲས་ཆེན་བསྲེགས་པའི་གསུར། །ཁུ་ཁྲག་ལྷ་བ་རྐང་མར་རུས་པའི་

༄༅། །ཚོགས༑ །དབང་པོ་དོན་སྙིང་ནང་ཁྲོལ་རྒྱུ་མར་བཅས། །དམར་ཆེན་བརྒྱན་པའི་གཏོར་མས་ཐུགས་དམ་བསྐང་། །དཔའ་བོ་དོམ་ནག་ཙཱིཏྟ་མ་
ཉམས་པར། །སྲོག་གི་ས་བོན་དམ་པ་ལེགས་པར་བཅུག །ཆོ་ག་བཞིན་དུ་བྲིས་པའི་འཁོར་ལོ་སོགས། །མི་འབྲལ་རྟེན་པའི་རྫས་ཀྱིས་ཐུགས་དམ་བསྐང་། །རྟག་ཏུ་དགྱེས་
ཤིང་འཁོར་ཞིང་ལས་མཛད་པར། །གནད་དུ་བསྐུལ་དང་ཕྲིན་ལས་སྒྲུབ་པ་ཡི། །ལྷ་ཁྱོད་ཉེ་བར་བསྙེན་པའི་ཚོགས་རྣམས་ཀྱི། །ཏིང་ངེ་འཛིན་དང་བཟླས་པས་ཐུགས་དམ་
བསྐང་༑ །སྣ་ཚོགས་ཤ་ཡི་ཚོགས་ནི་རི་ལྟར་སྤུངས། །མྱོས་བྱེད་དམར་ཆེན་བཏུང་བ་མཚོ་ལྟར་བསྐྱིལ། །མཐུན་རྫས་དུ་མར་སྦྱར་བའི་མཆོད་པ་འདིས། །དཔའ་བོ་ལས་
མཁན་བཅས་པའི་ཐུགས་དམ་བསྐང་། །ར་ཡི་རྣམ་ལྔ་ཤ་ཆེན་ཁྲག་དང་ཤ །བཤོས་བུ་དམར་པོ་ཤ་ཆེན་སྐར་ལྟར་བཀྲམ། །བཟའ་བཏུང་བྱེ་བྲག་རྣམ་པ་མང་པོ་བཅས། །སོ་

སོའི་ཡིད་བཞིན་རྒྱས་པར་སྤྲུལ་ནས་ཀྱང་། །དམ་ཅན་བཛྲ་སཱ་དྷུའི་ཐུགས་དམ་བསྐངས། །གཤིན་རྗེའི་རྒྱལ་པོ་ཆེན་པོའི་ཐུགས་དམ་བསྐང་། །ཀླུ་བདུད་ནག་པོ་མགོ་དགུའི་
ཐུགས་དམ་བསྐང་། །བདུད་པོ་བྱེ་བ་གུང་རིང་ཐུགས་དམ་བསྐང་། །བཙན་རྒོད་ཡམ་ཤུད་དམར་པོའི་ཐུགས་དམ་བསྐང་། །སྲིད་པོ་ན་ར་སེདྷའི་ཐུགས་དམ་བསྐང་། །སྲོག་
བདག་ཚངས་པ་དཀར་པོའི་ཐུགས་དམ་བསྐང་། །མ་མོ་རྡོ་རྗེ་ཕ་ལམ་ཐུགས་དམ་བསྐང་། །བདུད་ཀྱི་དམག་ཚོགས་རྒྱ་མཚོའི་ཐུགས་དམ་བསྐང་། །སྤྲུལ་པ་ཡང་སྤྲུལ་
ཚོགས་ཀྱི་ཐུགས་དམ་བསྐང་། །འཁོར་དང་བཅས་པའི་ཐུགས་དམ་བསྐང་གྱུར་ཅིག །དངོས་གྲུབ་མ་ལུས་དགྱེས་ཤིང་སྩལ་དུ་གསོལ། །དེ་ལྟར་ཐུགས་དམ་བསྐང་ལ་ཉམས་ཆག་རྣམས་
བཤགས་པར་མོས་ལ། ཧཱུྃ། དཔལ་ཆེན་འཁོར་བཅས་བདག་ལ་དགོངས་སུ་གསོལ། །ཁྱོད་ནི་ཡེ་ཤེས་ཆེན་པོའི་སྤྱན་དང་ལྡན། །བདག་ནི་མ་རིག་དབང་གྱུར་ལུས་ངག་

༄༅། །སེམས༑ །ནོངས་པའི་ཚོགས་ནི་ཅི་མཆིས་བཟོད་པར་གསོལ། །རྒྱུ་ཆུང་ཕུད་ཉམས་ལྷག་མ་འདྲེས་པ་དང་། །དམ་རྫས་མ་ཚངས་བསྙེན་བསྒྲུབ་
གཡེལ་ལ་སོགས། །ཡབ་ཡུམ་འཁོར་བཅས་ཐུགས་དང་འགལ་བ་རྣམས། །མཐོལ་ལོ་བཤགས་སོ་ཚངས་པའི་དངོས་གྲུབ་སྩོལ། །དགུ་པ་ནི། མགོན་པོ་སེང་གདོང་ཡབ་
ཡུམ་འཁོར་བཅས་རྣམས། །རྣམ་དག་ཐུགས་ཀྱི་རེ་བ་ཡོངས་བསྐང་ཞིང་། །ཉེས་པའི་ཚོགས་རྣམས་མི་འཆབ་བཤགས་པ་ལས། །བདག་ཅག་འཁོར་དང་བཅས་ལ་གནོད་
པ་ཡི། །སྲིད་པའི་ཁྲམ་ཁ་ཐམས་ཅད་དགྲ་ལ་ཟློག །ལྷ་འདྲེའི་དམག་ཚོགས་ཐམས་ཅད་དགྲ་ལ་དྲོངས། །ཕ་རོལ་བསམ་སྦྱོར་ངན་པའི་ལས་བརྩམས་པ། །བྱད་ཁ་ཕུར་ཁ་
རྦོད་གཏོང་དྲག་པོ་དང་། །མཚེ་ཟོར་རྦད་འདྲེ་ཡུངས་ཟོར་འཕེན་པ་ཟློག །ས་བདག་ཀླུ་ཡིས་བྱད་དུ་བཅུག་པ་དང་། །ཐེའུ་རང་འབྱུང་པོས་སྲིས་རྐུན་ཐམས་ཅད་ཟློག །

གཤིན་རྗེའི་འཁོར་ལོ་བདུད་ཀྱིས་ཁྲམ་འདེབས་དང་། །མུ་སྟེགས་ངན་པས་བར་ཆད་བྱེད་པ་ཟློག །རྒྱལ་བསེན་རྣམས་ཀྱིས་སྨྱོ་འབོགས་གཏོང་བ་དང་། །དྲང་སྲོང་གཟའ་
དང་ཀླུ་གདོན་གནོད་པ་དང་། །ཞང་ཞུང་ཛོ་ཟོར་སུམ་པའི་གླང་ཟོར་དང་། །བོན་པོ་རྣམས་ཀྱིས་ལྟ་ཟོར་འཕེན་པ་ཟློག །བནྡེས་སྔགས་ཟོར་སྐྱེ་བོས་མདའ་ཟོར་དང་། །བུད་
མེད་རྣམས་ཀྱིས་དམོད་ཟོར་འཕེན་པ་ཟློག །བདུད་ཀྱི་གཤེད་བཞི་རོ་ལངས་འབྱུང་པོ་དང་། །མ་མོ་རྣམས་ཀྱིས་ཁྲག་ཟོར་འཕེན་པ་ཟློག །མོ་རྩིས་ངན་དང་རྨི་ལམ་མཚན་མ་
ངན༑ །ལྟས་ངན་མི་རུང་བརྒྱད་ཅུ་རྩ་བཞི་ཟློག །བཞི་བརྒྱ་རྩ་བཞིའི་མི་ནད་ཕྱུགས་ནད་དང་། །གདོན་རིགས་ཉི་ཁྲི་ཆིག་སྟོང་ཚོགས་རྣམས་ཟློག །སྟོང་ཕྲག་བརྒྱད་ཅུའི་
བགེགས་ཚོགས་མ་ལུས་དང་། །ཡེ་འདྲོག་ཆེན་པོ་སུམ་བརྒྱ་དྲུག་ཅུ་ཟློག །གདོན་ཆེན་བཅོ་ལྔ་ལོ་ཟླ་ཞག་དུས་སྐག །མི་མཐུན་ཚོགས་རྣམས་དགྲ་བགེགས་སྟེང་དུ་ཟློག །

༄༅། །དུས་མིན་འཆི་བའི་འཇིགས་པ་བརྒྱད་རྣམས་དང་། །ལྟས་ངན་ཆོ་འཕྲུལ་དགྲ་བོའི་སྟེང་དུ་ཟློག །མ་ཧཱ་ཀཱ་ལ་སེང་གདོང་མཐུ་རྩལ་ཅན། །ཡབ་
ཡུམ་མི་བསྲུན་སྡེ་བརྒྱད་དམག་ཚོགས་རྣམས། །ཕྲིན་ལས་དྲག་པོ་ཤིན་ཏུ་མི་བཟད་པས། །སོད་ཅིག་ཐུལ་ཅིག་དགྲ་དང་བགེགས་ཀྱི་ཚོགས། །གཏད་དོ་གཉེར་རོ་སྲུང་མ་
མཐུ་རྩལ་ཅན། །ལེ་ལོ་བཏང་སྙོམས་གཡེལ་བར་མ་མཛད་པར། །རྟགས་དང་མཚན་མ་མྱུར་དུ་སྟོན་མཛོད་ཅིག །རྣལ་འབྱོར་བདག་གི་བཅོལ་བའི་ཕྲིན་ལས་རྣམས། །ད་
ལྟ་ཉིད་དུ་སྒྲུབ་པའི་ཕྲིན་ལས་མཛོད། །ཅེས་བསྟོད་དེ་གཏོར་མ་གཙང་སར་འབུལ་ཞིང་། བཅུ་པ་ནི། གལ་ཏེ་དྲག་པོའི་ལས་ལ་བསྐུལ་བར་འདོད་ན། དམིགས་བྱ་གཏོར་མ་ལ་དགུག་གཞུག་བྱས་ལ། ཧཱུྃ། གནས་མཆོག་
དཔལ་གྱི་ཙཱ་རི་ནས། །བདུད་མགོན་སེང་གདོང་ཡབ་ཡུམ་དང་། །མི་བསྲུན་སྡེ་བརྒྱད་འཁོར་ཚོགས་རྣམས། །སྔོན་གྱི་ཁས་བླངས་དམ་ལ་འདུད། །མདོག་ནག་གཟུགས་

ཐུང་སེངྒེའི་གདོང་། །ཞལ་གདངས་མཆེ་གཙིགས་སྤྱན་རྩ་དམར། །གཡུ་རལ་སེང་ཆུང་སྐར་ལྟར་འཁྲུག །དར་ནག་འཇོལ་བེར་སྐུ་ལ་གསོལ། །ཕྱག་གཉིས་རུ་དར་
དམར་གཏོར་ཁྱེར། །བདུད་དམག་གཡོབ་ཅིང་དམ་ཅན་སྡུད། །བདུད་རྟ་ནག་པོ་རླུང་གཤོག་ཆིབས། །སྤྲུལ་པ་སྣ་ཚོགས་ཕྱོགས་བཅུར་འགྱེད། །གུང་གཉིས་རྒྱུག་ཅིང་མེ་
རླུང་འཚུབ། །འདིར་གཤེགས་རྒྱན་གྱི་གཏོར་མ་བཞེས། །སྡིག་ཅན་བསྟན་པའི་དགྲ་བོ་འདི། །ད་ལྟ་ཉིད་དུ་ཆམ་ལ་ཕོབ། །བྷྱོཿ ཡུམ་ཆེན་བདུད་མོ་སེངྒེའི་གདོང་། །རབ་
འཇིགས་དམར་ནག་ཁྲག་རལ་ཅན། །ཞལ་གདངས་མཆེ་གཙིགས་རྐན་སྒྲ་རྡེབ། །ཕྱག་གཉིས་ཁ་ཊྭཱྃ་དགྲ་སྙིང་འཛིན། །སྐུ་ལ་དར་དམར་འཇོལ་བེར་གསོལ། །སྤྱན་བསྒྲད་
ཁྲག་རལ་ཁྲོ་ཆུང་འགྱེད། །དམ་ཉམས་བསྒྲལ་ནས་ཙིཏྟ་གསོལ། །བདུད་རྟ་དམར་ནག་རླུང་གཤོག་ཆིབས། །གུང་གཉིས་རྒྱུག་ཅིང་མེ་རླུང་འཚུབ། །ཁྲག་གི་རྦ་ཀློང་

༄༅། །དཀྱིལ་ནས་གཤེགས། །རྒྱན་གྱི་གཏོར་མ་འདི་བཞེས་ལ། །དགྲ་བོ་སྒྲོལ་བའི་ཕོ་ཉ་མཛོད། །བྷྱོཿ ལས་མགོན་ཡབ་ཡུམ་ཕོ་ཉ་གཉིས། །ལག་
གཉིས་བཙུགས་ནས་སྤྱི་གཙུག་རྒྱུག །བམ་རོ་ཕོ་མོ་གཅེར་བུར་འགྲོ། །རྐང་པས་དམར་གཏོར་དགྲ་ལ་འཕེན། །གཅེར་བུ་ཟ་ཞིང་རྒྱུག་པ་ཡི། །ཤ་ཟ་རྣམས་ཀྱི་འཁོར་གྱིས་
བསྐོར༑ །ཁྱོད་ཀྱིས་མི་ཐུབ་གང་ཡང་མེད། །གཏོར་མ་འདི་ལོངས་དགྲ་བོ་སྒྲོལ། །ཧཱུྃ། ཡབ་ཡུམ་ལས་མཁན་བཀའ་འཁོར་ནི། །ལས་མཛད་ཤ་ཟ་སྡེ་བརྒྱད་ཚོགས། །
ཡང་སྤྲུལ་ཁྲོ་བོ་དྲག་རྩལ་ཅན། །ཞུབ་ཆེན་སྟོབས་ལྡན་སི་ལི་ལི། །མཚོན་ཆ་མང་པོ་དགྲ་ལ་བརྡེག །ལྕགས་ཀྱི་བྱ་ཁྲ་ཀླད་ལ་ལྡིང་། །བཀའ་ཉན་དྲག་པོའི་འཁོར་དང་
བཅས༑ །དམར་གྱི་གཏོར་མ་འདི་བཞེས་ལ། །སྡིག་ཅན་དགྲ་བོ་སོད་ལ་ཤོག །བདུན་རྒྱུད་རྩད་ནས་ཆོད་ལ་ཤོག །ཅེས་བྱ་བ་གནད་ནས་བསྐུལ་ནས་དགྲ་བོ་མི་ནོར་དང་བཅས་པ་ལས་མཁན་ཕོ་

མོས་བཀུག་ནས། ཞིང་སྐྱོང་འཁོར་བཅས་ཀྱི་ཧབ་དིར་གསོལ་ཏེ། ལྷག་མ་མེད་པར་བྱས་པར་བསམས་ལ། གཏོར་མ་འཕང་ངོ་། །སླར་མཆོད་ལ། གཙྪ་གཙྪ་སྭ་བྷཱ་ཝ་ནཾ། ཞེས་པས་སྤྱན་དྲངས་པ་རྣམས་རང་གནས་སུ་གཤེགས་པར་
བསམ་མོ། །རས་བྲིས་ལ་སོགས་སྐུ་གཟུགས་ཡོད་ན། སུ་པྲ་ཏིཥྛ་བཛྲ་ཡེ་སྭཱ་ཧཱ། ཞེས་པ་དེ་ཉིད་ལ་བཞུགས་སུ་གསོལ། བཀྲ་ཤིས་རྒྱས་པར་བརྗོད་དོ། །དེ་ལྟར་དཔལ་ལྡན་ཞིང་སྐྱོང་དབང་པོའི་མཆོད་སྤྲིན་བདུད་དགྲ་ཚར་གཅོད་ཅེས་བྱ་
བ་འདི་ཉིད། བྱའི་རིགས་ལས་བྱུང་ཞིང་རྣམ་དཔྱོད་ཀྱི་མིག་དང་ལྡན་པ་བྱ་ཁྱུང་ཀུན་དགའ་དཔལ་བཟང་པོས་བསྐུལ་བའི་ངོར། ༧ དཔལ་འབྲུག་པའི་རིང་ལུགས་འཛིན་ཅིང་། རྡོ་རྗེ་འཛིན་པ་བྱ་ནག་ཆེན་པོའི་རིགས་ལས་སྐྱེས་པ་ཆོས་ཀྱི་གྲགས་པ་
བཀྲ་ཤིས་ནོར་བུ་མི་འགྱུར་དབང་གི་རྒྱལ་པོའི་སྡེས། སློབ་དཔོན་པདྨས་མཛད་པའི་སྒྲུབ་ཐབས་རྣམས་དང་།